Oppiwater Kunstefees 2018 program – Roekeloos
Gepubliseer deurRoekeloos	 18/01/2018 Los kommentaar op Oppiwater Kunstefees 2018 program
Die Oppiwater Kunstefees vaar vanjaar vanaf 15-20 April 2018 op die MSC Sinfonia vanaf Durban na Mosambiek. Feesgangers kan gaan garnale eet by die legendariese Polermo Hotel in Maputo, heerlik ontspan op die Portugese eilande end an ook die nuwe bestemming, Pomene, besoek, wat baie moeilik per land bereikbaar is. Die hoofdis is egter ’n kunstefees aanboord die MSC Sinfonia met meer as 20 top Afrikaanse produksies. Die program vir Oppiwater is onlangs bekend gemaak.
Fooie sluit natuurlik verblyf en alle etes op die kunsskippie in. Dit sluit ook ’n vermaakfooi in wat feesgangers sal toelaat om hulle produksies teen baie lae gesubsidieerde kaartjiepryse te bespreek wat wissel van R10 tot R90 per kaartjie. Feesgangers word aanbeveel om reeds nou kaartjies in Suid-Afrika by enige tak van Computicket te bespreek. Kaartjies sal wel aanboord die MSC Sinfonia beskikbaar wees, maar dan sal Feesgangers in dollars moet betaal.
Frans Swart, besturende direkteur van Lefra Produksies en organiseerders van die Oppiwater Kunstefees sê hy is baie opgewonde oor vanjaar se program. “Dit bly natuurlik elke jaar ’n uitdaging om te besluit watter wonderlike produksies saamgaan op ons kunsskippie. Dit is egter altyd vir ons belangrik om ’n baie groot verskeidenheid van alle teatergenres vir ons feesgangers aan te bied. Daar is drama, komedie, poësie, dans, woordkuns, musiek en sang. Ons besef maar te goed dat Oppiwater eerstens ’n vakansie-ervaring vir ons passassiers moet wees – daarom is daar ook heerlike dekpartytjies waar ons baie lekker gaan partytjie.” Swart sê dat die uitdaging daarin lê om meer as 20 verskillende Afrikaanse produksies in hierdie week in te pas. “Dit is nogal ’n groot uitdaging vir my span om soveel produksies in en uit te trek in beperkte tyd en veral ook beperkte spasie. Maar ons doen dit nou reeds vir vyf jaar – so ons het reeds die kuns bemeester om vir ons mense ‘n ongelooflike kunstefees aan te bied.” Hy sê ook dat Oppiwater baie trots is om vir ’n Fiesta-toekenning genomineer te wees as een van die vier beste Kunstefeeste in die land.
Coenie de Villiers se Tien vingers is sekerlik een van die groot gunstelinge vir die Oppiwater Kunstefees. Daar is egter ook die klug, My man se skelmpie se skelmpie se vrou, die Boerneef-huldeblyk, Flennie die snare met Chris Chameleon, Anna Davel, Johny Klein, Jaconell Mouton, Mauritz Lotz en Riaan van Rensburg, Randall Wicomb en Hans du Plessis se Griekwapsalms herleef in Voete van ’n gemsbok, Lizz Meiring is te sien in Met ander woorde en vele meer.
Besprekings vir die Oppiwater Kunstefees kan gedoen word by MSC Cruises by 0860 11 44 11 of aanlyn by www.oppiwater.co.za Vir meer inligting skakel Lefra Produksies by (011) 815 3000 of epos aan info@lefra.com
Gepubliseer deurRoekeloos 18/01/2018 Gepubliseer inMusiek, TeaterSleutelwoorde: Anna Davel, Chris Chameleon, Christo Snyman, Coenie de Villiers, Daniella Deysel, Ettienne Ludic, Frans Swart, Fritz Klaaste, Hans du Plessis, Jaconell Mouton, Johan Rademan, Johny Klein, Lefra Produksies, Lizz Meiring, Mauritz Lotz, Oppiwater Kunstefees, Pieter Smith, Randall Wicomb, Riaan van Rensburg
Cry, our beloved country. Met/sonder apologie